b'\n_START_ARTICLE_\nCylindropuntia acanthocarpa\n_START_SECTION_\nIzvor imena\n_START_PARAGRAPH_\nIme izhaja iz gr\xc5\xa1\xc4\x8dine: akantha - trn; karpos - plod._NEWLINE_Njena imena so \xc5\xa1e:_NEWLINE_- Buckhorn Cholla (am)_NEWLINE__NEWLINE_- Cholla (am)_NEWLINE__NEWLINE_- Colorado Desert cholla (am)_NEWLINE__NEWLINE_- mayor cholla (am)_NEWLINE__NEWLINE_- Tasajo (\xc5\xa1p)_NEWLINE__NEWLINE_- Thornber cholla (am)\n_START_SECTION_\nOpis rastline\n_START_PARAGRAPH_\nRaste v drevesno grmi\xc4\x8dasti obliki do velikosti 1,5 m v vi\xc5\xa1ino in do 4 m premera. Korenine so relativno mo\xc4\x8dne, vendar plitko razvejane. Odpadle veje zelo hitro po\xc5\xbeenejo nove korenine v tla._NEWLINE_Steblo je valjaste oblike, zelo so\xc4\x8dno, temno zelene barve. V hladnem vremenu se lahko steblo obarva \xc5\xa1krlatno. Posamezni \xc4\x8dlenki so lahko dolgi do 45 cm in merijo v premeru do 4,5 cm. Bradavice so koni\xc4\x8dne, se \xc5\xa1irijo od spodaj navzgor in so do 4 krat dalj\xc5\xa1e od svoje \xc5\xa1irine. Areole so elipti\xc4\x8dne, velikosti 2,5 - 4,5 mm._NEWLINE_Bodice so podobne iglam in so delno zaprte v papirnato ovojnico. Dolge so od 12 - 25 mm, rumenkaste do temno rjave barve, iz areole pa zraste 7 - 25 bodic. Pri starej\xc5\xa1ih rastlinah bodice posivijo._NEWLINE_Glohide so obi\xc4\x8dajno v \xc5\xa1opih, adaksialno na povr\xc5\xa1ino bradavic, rumeno rjave barve, velikosti 0,5 - 2 mm._NEWLINE_Cvetovi so oblike narobe obrnjenega sto\xc5\xbeca, rumene do bakreno rde\xc4\x8de barve, velikosti do 5 cm v premeru. Notranje sepale in pra\xc5\xa1niki so rumeni. Redkeje se pojavijo varietete z \xc5\xbeivo rde\xc4\x8dimi cvetovi. \xc4\x8cas cvetenja je od aprila do junija, lahko tudi kasneje glede na lego._NEWLINE_Plod je jagoda, ovalne oblike, velik do 4 cm, pokrit z bodicami. Ostane posu\xc5\xa1en ve\xc4\x8d mesecev na rastlini, vendar pred zimo odpade. Semena so bledo rumene barve, oglato kro\xc5\xbene oblike, velikosti do 6 mm.\n_START_SECTION_\nGojenje\n_START_PARAGRAPH_\nGojenje pri nas je preprosto, ker spada med prezimne kaktuse. Glede na izku\xc5\xa1nje gojiteljev kaktusov pri nas prezimiu do - 20 \xc2\xb0C. Spomladanska nihanja temperature in mo\xc4\x8dne padavine lahko povzro\xc4\x8dijo gnitje rastline. Na rastlinah se lahko poleti pojavijo volnate u\xc5\xa1i in kaparji.\n_START_SECTION_\nRazmno\xc5\xbeevanje\n_START_PARAGRAPH_\nKaktus se razmno\xc5\xbeuje s semeni, ki so debela in zaradi dormance te\xc5\xbeko kalijo. Razmno\xc5\xbeuje se tudi vegetativno, obi\xc4\x8dajno s poleganjem in koreninjenjem vej.\n_START_SECTION_\nUporaba\n_START_PARAGRAPH_\nV ZDA uporabljajo neodprte plodove za hrano kot pe\xc4\x8dene ali kuhane, seveda s tem, da pred uporabo odstranijo bodice.'